Christianshavn
Store norske leksikon,Geografi,Verdens geografi,Europa,Danmarks geografi
Christianshavn er en bydel i København som ble anlagt i forsvarsøyemed i 1618 av Christian 4, på Amagers nordspiss . I årene 1639–1674 var den en egen kjøpstad, men ble innlemmet i København i 1674 som Christianshavns Kvarter.
Bydelen har mange vakre bygninger, blant annet Vor Frelsers Kirke, og har nesten et nederlandsk preg med kanaler, kantet med trebevokste gater. Bydelen var i 350 år preget av flåtebasen Holmen og Burmeister & Wains store skipsverft, men etter 1815 ble slumpreget stadig tydeligere. Københavns saneringsprogram fra 1920-tallet truet med å utslette hele bydelen, men bevaringsplanene fra 1970-tallet sikret den verdifulle bygningsmassen mot ytterligere riving. I dag er flere av bygningene fredet. Holmen og Burmeister & Wain er nedlagt, og arealene rommer nå blant annet Nordeas hovedkontor, Arkitektskolen, Rytmisk Musikkonservatorium og Filmskolen foruten nye, eksklusive boliger. Københavns metro har stoppested på Christianshavn Torv, som dermed har blitt et knutepunkt i bydelen. Les mer i Store norske leksikon Christiania